  Майя Бывальцева 2018-тӥ арын 3–7 пӧсьтолэзе Киясаын 27-тӥосыз Спортъя элькун гужем гурт шудонъёс ортчозы. Шудонъёсты умой ортчытон понна ёросын волонтёръёсты люканы кутскизы. Со сярысь ивортэмын ВКонтакте вотэсысь Кияса ёросысь егитъёслэн огинлыказы. «Шудонъёсты умой ортчытон понна милемлы туж кулэ доброволецъёслэн командазы (90 адями, 14+). Та бадӟым ужрадлэн люкетэз луэмды потэ, Радъясь комитетлы но вордскем ёростылы юрттэмды потэ ке, ми возьмаськом тӥледыз волонтёръёсмылэн командаязы!», — верамын ивортонын. Асмылкыдчиослэн (доброволецъёслэн) командаязы пырыны быгато 14–35 аресъем егитъёс. Соос Шудонъёсты сӥё-дано усьтон но ворсан ужрадэ пыриськозы, быдэс элькунысь лыктэм спортсменъёслы, судьяослы юрттозы, радъян пумысен юанъёсты сэрттыны-пертчыны юрттозы но мукет. Ужамзы понна волонтеръёсты дунтэк сюдозы, нимысьтыз дӥськут, синпельёс сётозы, озьы ик соослэн тодмо адямиосын пумиськыны умой луонлыкъёссы кылдозы. Элькун гужем гурт шудонъёсын ужаны мылкыд карисьёсын дышетонъёс но пумиськонъёс ортчытозы. Нырысетӥез пумиськон 8-тӥ тулыспалэ луоз ни. Тодэ вайытом, Тол шудонъёс 21-24 тулыспалэ Пичи Пургаын ортчозы. Со дырлы черкогуртын куас база пуктыны кулэ.   Тегъёс: Спорт егитъёс Удмуртия гуртшудонъёс Кияса волонтёръёс  